รัฐบาลไทย-ข่าวทำเนียบรัฐบาล-รัฐมนตรีเกษตรฯ ตรวจเยี่ยมโรงรวบรวมและคัดบรรจุลำไย ในพื้นที่จังหวัดจันทบุรี
วันศุกร์ที่ 22 กันยายน 2566
รัฐมนตรีเกษตรฯ ตรวจเยี่ยมโรงรวบรวมและคัดบรรจุลําไย ในพื้นที่จังหวัดจันทบุรี
รัฐมนตรีเกษตรฯ ตรวจเยี่ยมโรงรวบรวมและคัดบรรจุลําไย ในพื้นที่จังหวัดจันทบุรี มอบหน่วยงานที่เกี่ยวข้องดูแลในเรื่องปัจจัยการผลิต การลดต้นทุน และการแปรรูปผลิตภัณฑ์
ร้อยเอก ธรรมนัส พรหมเผ่า รัฐมนตรีว่าการกระทรวงเกษตรและสหกรณ์ เปิดเผยภายหลังลงพื้นที่ตรวจเยี่ยมโรงรวบรวมและคัดบรรจุลําไยนิรันดร์ และพบปะเกษตรกรผู้ปลูกลําไย ณ ต.หนองตาคง อ.โป่งน้ําร้อน จ.จันทบุรี ว่า จากการลงพื้นที่สํารวจสถานการณ์การผลิตของลําไยฤดูกาลผลิตปี 2566/67 ของสํานักงานเกษตรจังหวัดและสํานักงานเกษตรอําเภอพบว่า จังหวัดจันทบุรีมีพื้นที่ปลูกลําไย จํานวน 268,449 ไร่ พื้นที่ให้ผลผลิต 267,189 ไร่ และคาดว่าจะมีผลผลิตลําไยออกสู่ตลาดในฤดูกาลนี้ ประมาณ 326,500 ตัน ผลผลิตต่อไร่ 1,222 กิโลกรัมต่อไร่ ซึ่งพื้นที่ปลูกมีกระจายอยู่ในทุกอําเภอของจังหวัดจันทบุรี พื้นที่ปลูกสูงที่สุด คือ อําเภอสอยดาว และอําเภอโป่งน้ําร้อน จํานวน 143,205 และ 119,583 ไร่ ตามลําดับ และผลผลิตส่วนใหญ่ร้อยละ 99.13 (ประมาณ 323,670 ตัน) อยู่ในทั้งสองอําเภอนี้เช่นกัน (อําเภอสอยดาว จํานวน 179,030 ตัน และอําเภอโป่งน้ําร้อน 144,640 ตัน) ขณะนี้ผลผลิตออกสู่ตลาดแล้ว ประมาณ 10,000 ตัน คิดเป็นร้อยละ 3.06 ส่วนราคารับซื้อผลผลิตฯ (แบบเหมาสวน) อยู่ที่ 30 - 40 บาท/กก. (ขึ้นอยู่กับคุณภาพผลผลิตลําไยของเกษตรกร) ส่วนเกษตรกรที่ทําสัญญาซื้อขายล่วงหน้ากับบริษัท/โรงคัดบรรจุที่รับซื้อผลผลิต จะอยู่ที่ 30 - 32 บาท/กก.
ทั้งนี้ เมื่อเปรียบเทียบกับสถานการณ์การผลิตลําไย ฤดูกาลผลิตปี 2565/66 ที่ผ่านมาพบว่า พื้นที่ปลูก พื้นที่ให้ผล และผลผลิตต่อไร่ มีแนวโน้มลดลง เนื่องจากเกษตรกรในเขตชลประทานเริ่มมีการปรับเปลี่ยนพื้นที่ปลูกเดิม (ลําไย) ไปเป็นทุเรียน ส่วนเกษตรกรที่อยู่นอกเขตชลประทาน เริ่มมีการปรับเปลี่ยนพืชไปปลูกพืชไร่ เช่น มันสําปะหลัง อีกทั้งราคาปัจจัยการผลิตทางการเกษตร เช่น ปุ๋ยเคมี ยากําจัดศัตรูพืช และสารเคมีที่ใช้ในการผลิตลําไย โดยเฉพาะโพแทสเซียมคลอเรต มีการขยับราคาสูงขึ้น ส่งผลให้เกษตรกรลดขั้นตอนการเตรียมความพร้อมให้ต้นสมบูรณ์ (ทําใบเพียงแค่ 2 ชุด) จึงทําการกระตุ้นการออกดอกเลย และประกอบกับเกษตรกรในพื้นที่มีความกังวลเกี่ยวกับสถานการณ์ภัยแล้งที่อาจจะเกิดขึ้น ในปี 2567 จึงมีเกษตรกรทําการพักต้นประมาณ 28,900 ไร่เศษ ซึ่งอาจส่งผลให้ผลผลิตของลําไยฤดูกาลผลิต 2566/67 มีปริมาณที่ลดลง
อย่างไรก็ตาม ส่วนราชการต่าง ๆ ในพื้นที่จังหวัดจันทบุรีได้บูรณาการการทํางานในด้านต่าง ๆ ทั้งกรมส่งเสริมการเกษตร ได้มีการลงพื้นที่สํารวจสถานการณ์การผลิตลําไยในพื้นที่จังหวัดจันทบุรี พร้อมทั้งประชาสัมพันธ์การระบาดศัตรูพืชและการป้องกําจัด “เพลี้ยแป้งลําไย” เพื่อให้เกษตรกรทราบและสามารถนําไปปฏิบัติได้ กรมวิชาการเกษตรได้มีการจัดประชุมเตรียมความพร้อมก่อนการส่งออกลําไยภาคตะวันออกฤดูกาลผลิต 2566/67 เพื่อชี้แจงถึงนโยบายด้านการส่งออกลําไย การเตรียมความพร้อมโรงคัดบรรจุและเงื่อนไขการแจ้งตรวจศัตรูพืช (PC) ในลําไย สถานการณ์การค้าลําไยของไทยในสาธารณรัฐประชาชนจีน และร่วมรับฟังข้อคิดเห็นการเตรียมความพร้อมก่อนการส่งออกลําไยภาคตะวันออก ฤดูกาลผลิต ปี 2566/67 นอกจากนี้ สถาบันพัฒนาฝีมือแรงงาน 32 จันทบุรี ร่วมกับสมาคมการค้าและการท่องเที่ยวชายแดนไทย - กัมพูชา จันทบุรี และสมาคมชาวสวนลําไยจันทบุรี ร่วมกันดําเนินการจัดฝึกอบรม หลักสูตรการเก็บเกี่ยวผลผลิตทางการเกษตรเพื่อการส่งออก ภายใต้โครงการสร้างทักษะแรงงาน/วิชาชีพ (กัมพูชา/สปป.ลาว/เมียนมาร์) ประจําปีงบประมาณ พ.ศ. 2566 และสํานักวิจัยและพัฒนาการเกษตรเขตที่ 6 ร่วมกับสหกรณ์เครดิตยูเนี่ยนสอยดาว จํากัด และส่วนราชการที่เกี่ยวข้อง จัดฝึกอบรมหลักสูตรการตรวจสอบศัตรูพืชสําหรับสายเก็บและผู้ตรวจสอบคุณภาพผลผลิตประจําโรงคัดบรรจุลําไย ปี 2566 โอกาสนี้ รัฐมนตรีว่าการกระทรวงเกษตรและสหกรณ์ยังได้ติดตามโครงการจัดที่ดินทํากินแปลงเกษตรเกื้อกูลทับปะตีโมเดล หมู่ที่ 8 ตําบลโป่งน้ําร้อน อําเภอโป่งน้ําร้อน จังหวัดจันทบุรี งบประมาณรวมทั้งสิ้น 18 ล้านบาท ซึ่งเป็นโครงการที่จะพัฒนาโครงสร้างพื้นฐานระบบบริหารจัดการน้ําเพื่อการเกษตรและถนน